**Raadi raamat**

2010. aastal valmis Eesti Rahva Muuseumi ja ERMi Sõprade Seltsi koostöös mahukas album **"Raadi raamat:pildid sündinud asjadest**". Raadi mõisa lugu jutustavad rohkem kui 500 fotot, artiklid eesti, inglise, vene ja saksa keeles, mälestused, ajaleheväljalõiked, dokumendid ning päevikumaterjalid.

* **Artiklid kirjutasid** Helmut Piirimäe, Tiit Rosenberg, Piret Õunapuu, Tiit Sild, Anto Raukas, Agnes Aljas, Merli Sild, Ülo Siimets ja Sirje Madisson
* **Koostasid** Ülo Siimets, Sirje Madisson ja Jane Liiv
* **Kujundas** Merike Tamm

Albumit esitleti 3. novembril Tartus ERMi näitusemajas ja 27. novembril Tallinnas Eesti Ajaloomuuseumi Maarjamäe lossis. Esitlustel pakkusid raamatus avaldatud materjalidele sõnalist lisa maastikuarhitektid Kersti Lootus ("Raadi mõisapark minevikus, olevikus ja tulevikus") ja Karin Bachmann ("Raadi tähenduskihid"), kunstiajaloolased Jüri Kuuskemaa ("Ühest Lipharti armuloost") ja Inge Kukk ("Karl Eduard Liphart oma kaasaegsete mälestustes") ning akadeemik Anto Raukas ("Raadi mõisamaadel enne ja pärast suurt sõda").